Што ўяўляў сабой сярэдневяковы кірмаш? Абавязковая ўмова правядзення таргоў – кірмашовая ці гандлёвая плошча. У Бялавічах яна была побач з царквою. Пачынаўся кірмаш адразу пасля абедні. Гандлявалі збожжам, жывёлай, птушкай, скурамі, ільном, пянькой, палатном, мёдам, воскам, прадметамі рамяства. Заморскія купцы прывозілі віно, бакалею, тытунь, чай, прыправы, селядцы, соль, шаўковыя тканіны, прадметы раскошы (залатыя і сярэбраныя вырабы, жаночыя ўпрыгожанні, адмысловы посуд). Акрамя таргоў, у той дзень выступалі скамарохі: мядзведнікі, музыкі, штукары (акрабаты і фокуснікі), казачнікі, камедыянты ды лялечнікі, з’язджаліся “сляпцы” – лірнікі, якія выконвалі рэлігійныя, гістарычныя песні. Кірмаш доўжыўся і два, і тры дні. Гэта было свята для вакольнага люду.